ועדת הכספים, כנסת 17, פרוטוקול מספר 783, 2008-05-21 09:30

סטס מיסז'ניקוב: אני פותח את ישיבת ועדת הכספים בנושא תקצוב המועצה לשימור אתרים.

טמיר כהן: את הדיון יזמו חברי הכנסת ראובן ריבלין ואורית נוקד.

ראובן ריבלין: חשבתי שיגיעו לכאן יותר חברי ועדה שכן אנחנו מדברים בנושא שהוא נושא ערכי.

ראובן ריבלין: נכון שגם ערכים עולים כסף ולפעמים מחייבים את הממלכה לתשומת לב גם תקציבית, חבריי באוצר, ופעמים הדברים נשכחים משום שכאשר אנחנו מדברים על נושאים של חינוך, רפואה, רווחה וביטחון, כמובן הדברים מובנים מאליהם ובמיליארדים, אבל כאשר אנחנו מדברים על הדבר שהוא בנשמת אפה של המדינה שלנו, של הדמוקרטיה, של התנועה הציונית, לפעמים אנחנו חושבים שהדברים מובנים מאליהם.

ראובן ריבלין: צריך להבין – וזה כפתיחה לפרוטוקול – שיש היום דור שחושב שהכל מובן מאליו.

ראובן ריבלין: הם רואים את דגל ישראל מתנוסס ביום העצמאות, זה דבר מובן מאליו.

ראובן ריבלין: הם רואים את ישראל במשפחת העמים, הדבר מובן מאליו.

ראובן ריבלין: אבל אותם אלה שחיו כאן

ראובן ריבלין: גם כאשר הדברים לא היו מובנים מאליהם, ועוד יותר מכך, הם היו אומרים לפני 70-80 או אפילו 60 שנים שמדינת ישראל תהיה עובדה קיימת כפי שהיא היום 60 שנים לאחר הקמתה, שאנחנו חולמים או אנחנו היינו אומרים שהיינו כחולמים ולא האמנו, אבל הנה הגענו לעניין זה.

ראובן ריבלין: אני הגעתי להעלאת הנושא על סדר היום בהתייעצות עם חבריי כאשר ביום תל-חי, ב-י"א באדר הייתי בטקס של הבית"רים ליד המצבה, לאחר הטקס הממלכתי המרכזי עם נשיא המדינה, והנה אני יורד מכפר גלעדי וחוזה במו עיניי וצופה באתר ששוחזר וגם נעשתה בו פעולה אשר יכולה לתת הסבר ולהביא בפני הנוער שלנו את כל המסכת האמיתית של הדברים אשר אירעו כאן ואשר היו בבחינת דבר שהיא נפלאה בעינינו.

ראובן ריבלין: ראיתי את אשר נעשה בתל-חי והבנתי שהדבר הזה מצריך תקציבים – לא רבים – אבל הערך של החצר הזאת והמופע האור-קולי שנעשה שם לכל אזרחי ישראל ואורחים רבים אחרים אשר יכולים לבוא ולחזות וגם לחוש את מה שאירע כאן בארצנו, ואני לא מדבר רק על אותן מורשות ואותם אתרים שמדברים בתקופה הציונית אלא גם בדברים הקשורים בחיי העולם היהודי בארץ ישראל.

ראובן ריבלין: הכנסת ביקרה בבית שערים לפני כשלוש שנים וישבנו שם כל נשיאות הכנסת וחברים אחרים וראינו את מנורת רבי יהודה הנשיא אשר תלויה ועומדת מעל קברו וקבר רעייתו והיא בסכנה של חלילה אובדן, מיד התגייסנו כל הכנסת והעברנו – למרות שהדבר היה בהחלט עם איזושהי בעיה אדמיניסטרטיבית – חצי מיליון שקלים על מנת לשקם את המנורה שמנורת הכנסת היא הסמל שלה כאשר נלקחה משם.

ראובן ריבלין: אני חושב שאנחנו כחברי ועדת הכספים צריכים להעלות את הנושא ולהאיר את עיני האוצר.

ראובן ריבלין: אני יודע שהאוצר מתקצב את המועצה לשימור אתרי מורשת ישראל, אבל המעשה שייעשה והמעשים שייעשו על ידי המורשת תלויים בתקציב שמעמידים לרשותם.

ראובן ריבלין: יש כל כך הרבה דברים שניתן להצילם היום ולאחר מכן הם יישכחו או שלא תהיה עובדה בשטח אשר תוכל להצביע על כל אותם מפעלים.

ראובן ריבלין: בתל-חי היה ויכוח קשה מאוד בתנועה הציונית, האם הבחורים והבחורות צריכים להישאר בחצר ולהילחם בכנופיות הלבנוניות או לסגת לראש פינה.

ראובן ריבלין: היה ויכוח בין בן-גוריון לבין ז'בוטינסקי.

ראובן ריבלין: אחד אמר שצריכים להישאר ולהילחם כי בכל מקום שבו יילחמו יהודים על ארץ ישראל, שם יהיו הגבולות של ארץ ישראל, והאחר אמר, לא, צריכים לסגת משום שאין לנו כוח ואנחנו כמובן נוכל להגיע למצב בו חלילה יאבדו חייהם של מגינים אשר אנחנו יכולים להשיג אותם ולאחר מכן לחזור ביתר שאת ובכוח ובתגבור.

ראובן ריבלין: אחד כמובן היה בן-גוריון ואחד היה ז'בוטינסקי.

ראובן ריבלין: מי אמר שצריך להילחם?

ראובן ריבלין: בן-גוריון.

ראובן ריבלין: מי אמר שצריך לסגת?

ראובן ריבלין: ז'בוטינסקי.

ראובן ריבלין: בן-גוריון צדק.

ראובן ריבלין: אבל לא חשוב מי צדק ומי לא צדק, שניהם היו ציונים דגולים.

חיים אורון: נעביר את הנושא לאקדמיה כדי שיחקרו את זה עוד פעם ונראה מי צדק.

ראובן ריבלין: אני אומר לך שבן-גוריון צדק.

ראובן ריבלין: היום ילדי ישראל רואים את מדינת ישראל כדבר מובן מאליו.

ראובן ריבלין: דגל ישראל מתנופף, זה דבר מובן מאליו.

ראובן ריבלין: דגל ישראל מתנופף בין העמים, באומות המאוחדות, הדבר מובן מאליו.

ראובן ריבלין: אמרתי שמי שחי כאן לפני 60 שנים או 100 שנים יודע מה היו אומרים אותם אלה שחיו באותה תקופה אם היו מספרים מה יהיה בעוד 60 שנים, היו אומרים שאנחנו חולמים, היו אומרים שאנחנו הוזים שאנחנו חוזים אולי, אבל שהדבר הוא דבר בלתי נתפס.

ראובן ריבלין: הילדים צריכים להבין.

ראובן ריבלין: לקחתי דוגמה את עניין חצר תל-חי כדי להמחיש את הנושא.

ראובן ריבלין: מכאן אין תורה בלי קמח ואנחנו צריכים להגביר ולנסות לראות איך אנחנו עוזרים, בעיקר באיזה שהן פעולות שיכולות להציל ולא רק לשחזר דברים אלא להציל במקור את הדברים עצמם.

אורית נוקד: אני רוצה לברך על הדיון.

אורית נוקד: יושבים כאן האנשים שעוסקים בנושא של שימור, החל מעדנה שעוד בהיותה חברת כנסת הייתה היוזמת של החוק שעוסק בשימור, יוסי ומיכה ממשרד החינוך שלאורך כל השנים בכל הנושאים שקשורים לנושא התרבות עשו את כל מה שהם יכולים.

אורית נוקד: אני רוצה לצטט את המשפט של יגאל אלון שבעיניי הוא משפט המפתח והוא מנחה אותי לאורך כל הדרך: עם שאין לו עבר, ההווה שלו דל והעתיד שלו לוט בערפל.

אורית נוקד: חובה עלינו לעשות הכל על מנת לשמר.

אורית נוקד: הנושא של השימור הוא חלק מהשמירה.

יעקב ליצמן: האם גבירתי יודעת למשל באיזו זכות אנחנו כבשנו את ארץ ישראל?

ראובן ריבלין: בוודאי, היא יודעת.

יעקב ליצמן: אנחנו עם כובש, לא?

יעקב ליצמן: כתוב בתורה שהשם הבטיח לנו את הארץ.

יעקב ליצמן: אי אפשר לקחת את אותה תורה שאנחנו מתבססים עליה ולכבוש את הארץ ולומר שמאמינים בחצי תורה ומה שכתוב בה זה בסדר גמור, זאת הארץ שלנו, אבל החצי השני, למשל לא תגנוב, למשל שבת וכולי, לא לקיים.

ראובן ריבלין: בעניין שאנחנו דנים היום – וצריך לשבח את היושב-ראש על שהעלה את הנושא לדיון – אנחנו קואליציה מקיר אל קיר.

אורית נוקד: אני חושבת שלמועצה לשימור אתרים יש מצוקה שמונעת את המשך העשייה שקשורה בשימור, וזה לא רק הפרוייקט בתל-חי אלא מדובר גם על פרוייקטים בעתלית, ויוסי יודע שיש עוד פרוייקט גדול שאני רוצה להוביל וזה הפרוייקט של הנצחת חנה סנש, ויש עוד הרבה דברים אחרים.

אורית נוקד: לכן אין מנוס אלא להוסיף תוספת תקציבית.

אורית נוקד: בשנה שעברה המועצה קיבלה תוספת של 2 מיליון שקלים.

אורית נוקד: השנה בדיוני התקציב העליתי את זה וקובי הבר, כאשר שוחחתי אתו, אמר ברמה העקרונית שיאושר.

סטס מיסז'ניקוב: לכי תמצאי אותו עכשיו איפה שהוא מטייל.

ראובן ריבלין: מחליפו עם לב ציוני.

סטס מיסז'ניקוב: אמרתי את זה לטובה.

אורית נוקד: לכן אני חושבת שטוב שמתקיים הדיון הזה ואני מאוד מקווה שנצא בסופו של דבר עם תוספת תקציב משמעותית שתאפשר למועצה את המשך העבודה.

חיים אורון: אני לא מציע שנתחיל בדרש עכשיו כי אני לא בטוח שנגיע לאותו מקום.

חיים אורון: הספקתי להסתכל על הניירות שמביאים כאן.

יצחק בן ישראל: מה זה הקמת חטיבה צעירה?

חיים אורון: אני עוד לא יודע.

יוסי פלדמן: השנה הקמנו חטיבה של בני נוער שמונה כמה מאות חניכים.

יוסי פלדמן: מדובר בחניכים בוגרי תנועות, זאת אומרת, בגילאים 22-30.

יוסי פלדמן: יש היענות לכך.

יצחק בן ישראל: שאלתי איך זה שייך לזה.

חיים אורון: אני מודה שאני לא נכנס לא לחטיבה הצעירה ולא לתל-חי ואפילו לא לעתלית ולא לשום מקום אחר.

חיים אורון: אני רוצה ללכת במסלול שאתם כתבתם אותו בנייר ואתם הגשתם אותו.

חיים אורון: התקציב השנה קטן ב-3 מיליון שקלים לעומת שנה שעברה ולכן צריך להביא 3 מיליון שקלים.

חיים אורון: זה כל כך פשוט, זה כל כך ראשוני.

חיים אורון: את שלושת מיליוני השקלים האלה אני יכול לעטוף מימין, אני יכול לעטוף אותם משמאל.

חיים אורון: בואו נחליט שלא חטיבה צעירה, אבל יש עוד שמונים נושאים.

חיים אורון: לכל החטיבה הצעירה כאן מוקצים 600 אלף שקלים.

חיים אורון: אני לא בטוח שאנחנו כאן צריכים להיכנס לסדרי העדיפויות שלהם.

חיים אורון: אני חושב שהשאלה הבסיסית היא בהמשך לדברים שאמרו חברי הכנסת ריבלין ונוקד.

חיים אורון: אם אנחנו מבטאים את החשיבות של הנושא הזה, לפחות זה דרך זה שאנחנו מבטיחים להם תקציב ולא מקצצים להם את התקציב.

חיים אורון: להגדיל, נחכה לימים יותר טובים, אבל כרגע לאשר את מה שהיה קודם.

יעקב ליצמן: מישהו צריך להסביר את הקיצוץ.

אורית נוקד: האוצר כאן.

חיים אורון: מיכה ידבר על הקיצוץ הרוחבי.

יעקב ליצמן: לא, זה יותר.

חיים אורון: כי יש כאן תוספת.

חיים אורון: הם סופרים את התוספת באמצע השנה בבסיס.

חיים אורון: האוצר יאמר שהתוספת לא הייתה בבסיס ולכן הקיצוץ הוא לא 3 מיליון אלא רק מיליון שקלים ומיליון השקלים האלה זה הקיצוץ פלט שהיה בכל המשרדים.

חיים אורון: אני אומר שנעזוב את כל הסיפור מסביב, זה בסך הכל 3 מיליון שקלים.

אורית נוקד: אני עומדת בראש השדולה למען שימור אתרים וכל שנה אני נתקלת במסע כזה של בקשות ושתדלנות מצד נציגי המועצה כלפי האוצר.

אורית נוקד: אני חושבת שיהיה נכון שבסופו של דבר הוועדה תקבל החלטה שהתוספת שנחליט עליה תיכנס לבסיס התקציב כי אני חושבת שחבל על האנשים היקרים האלה.

סטס מיסז'ניקוב: תפסת מרובה לא תפסת.

אורית נוקד: אני בכל אופן מוצאת לנכון להזכיר גם את זה.

יצחק זיו: משום מה, בנושא האתרים אני אף פעם לא שומע את מוזיאון התנ"ך שזה בעצם מקום ששם הוכרז על הקמת המדינה.

אורית נוקד: אתמול עבר חוק שמחזק אותם.

ראובן ריבלין: בקריאה ראשונה.

יצחק זיו: הכסף בו מדובר כאן הוא כסף שהמועצה לשימור אתרים זקוקה לו כדי להתקיים בצורה מכובדת.

יצחק זיו: יש לנו בעיה במדינה.

יצחק זיו: הנושא של האתרים נשכח ממנה.

יצחק זיו: כל דבר שהוא שימור, מיד יש איזה נדל"ן שרוצה לבנות שם מפלצת.

יצחק זיו: צריך לעצור את התהליך הזה פעם אחת ולתמיד.

2502: היות וחברי הכנסת המכובדים אמרו כבר גם את הדרש וגם את הפשט, אני מוותרת על רשות הדיבור.

2502: הזעיקו אותי כשחקנית חיזוק, אבל לא צריך כאן חיזוק כי הדברים נאמרו.

2502: אני מציעה שניגש יש לתכלית.

2502: הוכנה מצגת יפה.

יוסי פלדמן: כדי שלא נצטרך להרבות בהסברים, יש לנו מצגת בת שתי דקות, שם יש נתונים מספריים ואני אסביר אותם.

יוסי פלדמן: בפתיחה אני רוצה לומר דבר אחד.

יוסי פלדמן: אני מבין שזה לא דיון על תקציב אלא זה דיון על מצוקה.

יוסי פלדמן: אנחנו נקלענו למצוקה בלתי אפשרית.

יוסי פלדמן: אני מוכרח לומר שאני שמח בפתיחה, אבל הפעולה בקונצנזוס מוחלט וכולם מברכים וזה אני חושב אחד ההישגים הגדולים שלנו שמנושא שימור אתרים לפני 20 שנים ועד היום, כאשר לא ידעו מה זה שימור אתרים, היום כבר לפחות יודעים והמודעות הציבורית גדלה.

יוסי פלדמן: אנחנו נכנסו למצוקה שאנחנו לא יכולים להתקיים בה.

יוסי פלדמן: אני לא אסביר על המועצה כי אני מניח שאתם יודעים.

יוסי פלדמן: כאן אתם רואים פרט מעניין של גימנסיה הרצליה שהיוותה את הטריגר להקמת המועצה.

יוסי פלדמן: עד היום שיקמנו כ-150 אתרים בארץ, שזה מספר בהחלט לא קטן.

יוסי פלדמן: אנחנו שותפים בהרבה מאבקים.

יוסי פלדמן: כאן אתם רואים את בית הכנסת במזכרת בתיה.

יעקב ליצמן: סליחה על הבורות.

יעקב ליצמן: כל הדברים האלה עומדים?

יוסי פלדמן: כן.

אורית נוקד: זאת תכלית המועצה, לשמר.

יוסי פלדמן: הדבר העיקרי שאנחנו עושים הוא מאבקים על שימור כמו בית פרומין ומקומות רבים אחרים.

יוסי פלדמן: למשל, זיכרון יעקב הוא היום שם דבר אבל כאשר באנו לשם בהתחלה, זרקו עלינו אבנים כי חשבו שאפשר לעשות שם נדל"ן בלתי רגיל, אבל היום כולם מברכים על מה שקיים שם.

יוסי פלדמן: באתרים מקבלי קהל יש בסך הכל כשני מיליון מבקרים וביניהם 12 אתרים של משרד הביטחון, 12 אתרים של המוזיאונים.

יעקב ליצמן: הביקורים הם ביקורים מאורגנים של בתי הספר או תיירות?

יוסי פלדמן: גם וגם.

יוסי פלדמן: יש אתרים ששם 35 אחוזים מהמבקרים הם תיירים כמו מכון אילון וכמו עתלית.

יוסי פלדמן: יש 12 אתרים של מוזיאונים, 7 אתרים המועצה מחזיקה והיא מחזיקה אותם כי אלה אוניות הדגל דרכן אנחנו חושפים את הנושא.

יוסי פלדמן: אם לא היה לנו, היינו רק במלחמות אבל אנחנו רוצים להראות שאפשר גם אחרת.

יוסי פלדמן: שבעת האתרים האלה – השנה פתחנו שניים נוספים – אני מזמין אתכם ב-6 בחודש, יום שישי, אנחנו פותחים את תחנת הרכבת בכפר יהושע, אתר מעניין, קטן ומעניין.

יוסי פלדמן: שבעת האתרים הם כינרת, כפר יהושע, עתלית – אחד האתרים החשובים ביותר – מכון אילון, פרדס מינקוב וכדומה.

יוסי פלדמן: זאת אומרת, אלה אתרים בולטים ולכן אנחנו מחזיקים אותם ויוצרים סגנון של ביקור וחינוך באתרים האלה.

יוסי פלדמן: אם אני מדבר על תל-חי, כל שאר האתרים הם במסגרת שונות ובמצוקות גדולות ואני לא רוצה להעלות זאת.

יוסי פלדמן: לאתרים של המוזיאונים יש אבא אבל לשאר האתרים אין והם בודדים ואנחנו עוזרים להם בניסיון לגייס תרומות אבל אנחנו מרגישים שאנחנו לא עושים את מה שצריך.

יוסי פלדמן: המקורות שלנו, כפי שאתם רואים כאן, הם ממשרד התרבות, תשלום הכניסה לאתרים ותרומות מגורמים שונים.

יוסי פלדמן: אני מוכרח לציין שהתרומות הולכות וגדלות כי אחרת מצבנו היה עוד יותר גרוע.

יעקב ליצמן: מה מחיר הכניסה?

יוסי פלדמן: בממוצע בין 10 ל-12 שקלים.

יעקב ליצמן: גם לתלמידים?

יוסי פלדמן: למבוגרים זה 15 שקלים.

ראובן ריבלין: קבוצות מקבלות הנחות.

יעקב ליצמן: אני בטוח שמשרד החינוך מעונין שהנוער יכיר את המקומות האלה.

יעקב ליצמן: אין אפשרות שהוא ישתתף וישלם את כניסת התלמידים?

יוסי פלדמן: את זה ביקשנו אבל לא הצלחנו.

יעקב ליצמן: כמה תלמידים מבקרים?

ראובן ריבלין: במדינה נורמלית לתוכן משרד החינוך היה מתארגן ומתגייס כדי שתלמידי ישראל יוכלו לבקר במקום.

יצחק בן ישראל: אם למשרד החינוך היה כסף, הוא לא היה מפטר את המורות.

ראובן ריבלין: יש שיר שהוא לא מתהילים והוא אומר שבבית הספר מלמדים אותנו שלא לסמוך על המזל, אבל תלמידים יש הרבה ובתי ספר אין.

ראובן ריבלין: למה?

ראובן ריבלין: כי אין תקציב.

ראובן ריבלין: מה עושים?

ראובן ריבלין: מפעל הפיס.

ראובן ריבלין: בשביל מה?

ראובן ריבלין: בשביל לבנות בתי ספר כדי ללמד את התלמידים שלא לסמוך על המזל.

יוסי פלדמן: אני לא רוצה למתוח ביקורת.

יוסי פלדמן: משרד החינוך מברך על הפעולה אבל הוא לא עושה כלום.

יוסי פלדמן: השבוע הגענו להסדר עם משרד הביטחון על כניסת חיילים חינם ומדובר בסדר גודל של 30 אלף חיילים שיבקרו באתרים.

יוסי פלדמן: המשרד נותן 4 שקלים לחייל, שזה לא מכסה אפילו את הוצאות המדריך.

סטס מיסז'ניקוב: אני רוצה להודיע לחברי הוועדה שבשבוע הקרוב או בעוד שבועיים נקיים דיון מיוחד על כל הקיצוצים שיש במשרד החינוך לגבי מגזרים שונים ולגבי נושאים שונים.

יעקב ליצמן: שרת החינוך בוודאי תשתתף.

סטס מיסז'ניקוב: אנחנו נזמין אותה.

סטס מיסז'ניקוב: אם היא תרצה, היא תבוא תבשר לעם ישראל למה יש קיצוצים ולמה יש פגיעה בכל הנושאים.

סטס מיסז'ניקוב: אם היא לא תרצה לבוא, תמשיך להתחבא.

יעקב ליצמן: לחלק השני אני לא מסכים.

יעקב ליצמן: אני לא מסכים שהיא תתחבא.

סטס מיסז'ניקוב: גם אני לא, אבל זאת החלטה שלה.

יעקב ליצמן: אני רוצה שהיא תאמר מה שאני רוצה לשמוע.

יוסי פלדמן: רבותיי, נחזור לנושא שלנו.

יוסי פלדמן: אנחנו למעשה מתמקדים בשלושה נושאים בלבד.

יוסי פלדמן: אני לא מתייחס לתוכניות ולא מתייחס לכל פריסת הדברים אבל אני מזמין גם לאתרים וגם להרצאה כדי להבין יותר את מהות הפעולה שלנו.

יוסי פלדמן: יש לנו עשרות אתרים שאנחנו חייבים להציל אותם, אבל לא לשם כך אני בא היום כי אני יודע שהיכולת של הוועדה לעזור לנו היא יכולת מוגבלת.

יוסי פלדמן: לכן באתי רק בצעקה לגבי דברים עבורנו זה אומר לחיות או לחדול.

יוסי פלדמן: אנחנו באים עם שלושה דברים.

יוסי פלדמן: פיתחנו את העניין של תל-חי והשקענו שם למעלה מ-4 מיליון שקלים.

יוסי פלדמן: נשארנו בגירעון.

יוסי פלדמן: הרגשנו שזה אחד הדברים שחייבים לעשות אותו, סיימנו אותו, אבל נכנסנו לגירעון של מיליון שקלים.

יוסי פלדמן: חבר הכנסת ריבלין היה במקום והוא אמר שהוא לא מאמין ולכן הוא העלה את הנושא.

יוסי פלדמן: המקום השני היא עתלית.

יוסי פלדמן: עתלית היא אחד הסיפורים המרתקים שאני חושב שבזכותה המדינה קמה.

יוסי פלדמן: זה לא עוד פרט אלא כל נושא ההעפלה, הבריחה מאירופה, המאבק בבריטים כאשר הדבר המסכם הוא אקסודוס, הביאה למעשה את אומות העולם להבין שבלי מדינה אנחנו כל הזמן נילחם, למרות שזה לא אומר שהפסקנו.

יוסי פלדמן: בכל אופן, עתלית היא מקום שהבאנו לשם אונייה ואנחנו נהפוך אותה לאוניית ביקורים, דבר שמהווה חוויה בלתי רגילה.

יוסי פלדמן: אני מזמין אתכם לבקר במקום.

יוסי פלדמן: אנחנו מבקשים שהשנה יאפשרו לנו, מעבר לתקציב, מיליון שקלים נוספים כדי לסיים את הטיפול באוניה.

יוסי פלדמן: לגבי הגירעון.

יוסי פלדמן: הגירעון שלנו היה קבוע וזה לא דבר שהמצאנו עכשיו.

יוסי פלדמן: כל שנה האוצר בהבנה רבה הוסיף לנו שני מיליון שקלים, דבר שהיווה ברכה גדולה אבל לברכה הזאת יש בעיה - אנחנו מקבלים את הסכום בסוף השנה.

יוסי פלדמן: השנה צריכים לחיות בצמצום גדול ובסוף השנה אנחנו רצים מהר להוציא את שני מיליון השקלים שהם כבר בגירעון.

יוסי פלדמן: זה כמעט בלתי אפשרי.

יוסי פלדמן: התוספת הזאת ניתנה לנו במשך ארבע שנים.

יוסי פלדמן: האוצר די נענה לנו בנושא הזה, אבל השנה זה לא נכנס, אין הסדר, אין הבטחה, ואם השנה ניכנס לגירעון של שני מיליון שקלים בתקציב – סכום שתקצבנו אותו ולא איזשהו חזון – אנחנו בפשיטת רגל.

יוסי פלדמן: לשמחתי המועצה ופעולותיה הולכות ומתרחבות.

יוסי פלדמן: ההשפעה של המועצה ברחוב ובציבור הולכת וגדלה ולכן פתחנו כמה דברים חדשים ואנחנו מוכרחים את הסיוע.

יוסי פלדמן: התבקשנו למשל לעבוד גם במגזר הערבי.

יצחק בן ישראל: אמרת שאתם צריכים מיליון שקלים לסיים את עתלית.

יוסי פלדמן: ועוד 3 מיליון לכיסוי גירעונות.

יצחק בן ישראל: לעתלית?

יוסי פלדמן: לא.

יוסי פלדמן: לעתלית אנחנו צריכים מיליון שקלים.

סטס מיסז'ניקוב: בסך הכל אתה מדבר על 6 מיליון שקלים?

יוסי פלדמן: על 5 מיליון שקלים.

יצחק בן ישראל: בגירעון כתוב 1,4 מיליון ולא 3 מיליון.

יצחק בן ישראל: אני רואה שהגירעון הוא 1,4 מיליון.

יצחק בן ישראל: אתם רוצים עוד 1,3 מיליון שקלים כך שאנחנו מגיעים ל-2,7 מיליון.

יצחק בן ישראל: לעתלית אתם רוצים מיליון שקלים, כך שאנחנו מגיעים ל-3,7 מיליון.

יצחק בן ישראל: זה מצד ההוצאות.

יצחק בן ישראל: כתוב כאן שנוצר גירעון לפעולות שיקום עד היום – 1,423 מיליון שקלים.

יוסי פלדמן: פלוס מיליון לתל-חי.

חיים אורון: יש לי הרגשה ברורה שאם נבטיח לך שלושה מיליון, אתה תסתדר.

יצחק בן ישראל: ממה שכתוב כאן, תל-חי מופיע כאן פעמיים.

יצחק בן ישראל: פעם אחת כיסוי הגירעון בתל-חי ופעם אחת תוספות בתל-חי.

יוסי פלדמן: מה שאנחנו מדברים, זה על המיליון.

יצחק בן ישראל: יש כאן כותרת שנקראת עבודות שיקום בחצר תל-חי ונאמר: "נוצר גירעון לפעולות השיקום עד היום – 1,423 מיליון.

יצחק בן ישראל: על מנת להשלים את הפרוייקט יש לבצע עבודות נוספות חיוניות בעלות כוללת של 1,3 מיליון שקלים.

יצחק בן ישראל: סך הכל תוספת חיונית נדרשת לתקציב היא 2,725 מיליון שקלים".

יוסי פלדמן: על התוספת אנחנו לא מדברים כי אנחנו מוכרחים לפתור את הגירעון.

יצחק בן ישראל: כאשר אני מחבר את המספרים שלך, אני לא מצליח לעבור את ה-3,7 מיליון בכל מקרה למרות שבסוף אתה כתבת כ-5 מיליון.

חיים אורון: הוא עיגל כלפי מעלה.

יצחק בן ישראל: אתם קוראים את המספרים לא נכון.

יוסי פלדמן: אפשר לקבל תיקון של איש הכספים שלנו שיסביר את המספרים.

סטס מיסז'ניקוב: לא, לא צריך.

ראובן קוגן: חשבתי שאני לא מבין את המספרים כי אני חדש אבל אני רואה שגם חבר הכנסת בן-ישראל לא מבין, כך שאני בחברה טובה.

יוסי פלדמן: אם היו נותנים לנו להסביר, היית רואה שגם אתה מבין.

יעקב ליצמן: אבל את חבר הכנסת אורון הבנת.

ראובן קוגן: הוא היה ברור.

ראובן קוגן: בסך הכל אני אתן עוד קצת רקע.

ראובן קוגן: מבחינת התקציב של המועצה בשנה שעברה, התקציב אחרי התוספות בסוף השנה, עמד על כ-9,7 מיליון שקלים לכלל המועצות, מה שנקרא כל הנושא של שימור אתר התיישבות ש-90 אחוזים מזה מקבלת המועצה.

ראובן קוגן: נכון להיום התקציב הבסיסי עומד על 5,8 מיליון שקלים שזה מה שהיה בשנת 2007 ואין קיצוצים רוחביים על מינהל התרבות.

ראובן קוגן: הנושא הזה מוחרג נכון להיום.

יעקב ליצמן: מה זה נכון להיום?

ראובן קוגן: יכול להיות שהממשלה תחליט שהיא משנה לשנת 2009.

יעקב ליצמן: האם בקיצוץ הבא שהאוצר מתכונן לו, זה כן כלול?

יעקב ליצמן: האם בקיצוץ שאתם מביאים בעוד שבועיים, יש קיצוץ נוסף?

ראובן קוגן: מינהל התרבות מוחרג.

יעקב ליצמן: גם בקיצוץ הבא.

ראובן קוגן: בקיצוץ הקרוב.

ראובן קוגן: תקציב מינהל התרבות נמצא באיזשהו מתווה של החלטת ממשלה שצריך להגיע ל-445 מיליון שקלים השנה ו-450 מיליון בשנה הבאה.

ראובן קוגן: מתוך ה-445 מיליון שקלים, 50 מיליון שקלים נוספו בשנת 2008, מתוכם 30 מיליון כבר נוספו ועוד 20 מיליון לא הוקצו כרגע מכיוון שכל נושא התמיכות במינהל התרבות עובר איזושהי בחינה מחדש מבחינת הקריטריונים לתמיכה כי הרי כל העברת כספים מעוגנת במבחני תמיכה.

ראובן קוגן: ברגע שמבחני התמיכה האלה יקבלו את הרביזיה שלהם ויעוגנו מחדש, גם הסכום הנוסף הזה יגיע וזה יביא את התקציב של שימור אתרי התיישבות – שכאמור, 90 אחוזים ממנו מתקבל במועצה – לכ-9,3 מיליון שקלים.

ראובן קוגן: 9,3 מיליון שקלים בדיוק מבטא את הכסף שניתן למועצה בשנה שעברה.

אורית נוקד: עם התוספת?

ראובן קוגן: כולל הכל.

ראובן קוגן: כנראה שיש פער שאני כרגע לא מצליח להסביר אותו בין מה שהמועצה מציגה לבין נתוני התקציב שלנו בסך של מיליון שקלים שיכול להיות שהוא נובע מחריגה מהתקציב בשנה שעברה.

ראובן קוגן: אתה מדבר על סוף שנה שעברה, אז התקציב היה 9,7 מיליון ובסוף השנה הזאת התקציב הזה, אחרי שהוועדה תסיים את עבודתה, יהיה 9,3.

ראובן קוגן: אם כן, אין כאן קיצוץ של 2 מיליון שקלים וזה ברור לכולם.

יעקב ליצמן: תן לי להבין.

יעקב ליצמן: במשך ארבע שנים לטענתם הם קיבלו בסוף השנה 2 מיליון שקלים.

ראובן קוגן: 2 מיליון השקלים האלה נכנסו במתווה של תקציב מינהל התרבות כי הם מקבלים חלק מהתוספות של מינהל התרבות.

יעקב ליצמן: וכל שנה זה לא היה כך.

ראובן קוגן: כי לא היה ההסכם.

אורית נוקד: כבר 4 שנים הוא מקבל תוספת של 2 מיליון שקלים.

חיים אורון: הוא רוצה לומר שבשנת 2008 זה יהיה על חשבון מינהל התרבות.

ראובן קוגן: אתם אמרתם שאתם לא רוצים כל פעם לחיות מחסדי האוצר ושנעשה הסכם.

יעקב ליצמן: איפה נעלמו שני ון השקלים בתחילת השנה?

ראובן קוגן: הם לא נעלמו.

יעקב ליצמן: אני הבנתי שבסו השנה, בדצמבר, הם קיבלו 2 מיליון שקלים.

יעקב ליצמן: הוא שאל מדוע הוא לא מקבל את הסכום הזה בתחילת השנה אלא רק בסופה.

יעקב ליצמן: אתה אומר שבסוף השנה כבר אין כי נתת את זה בתחילת השנה.

יעקב ליצמן: לכן אני שואל איפה נעלמו 2 מיליון שקלים בתחילת השנה.

ראובן קוגן: היום יש 8,7 מיליון שהם כבר בתקציב שלהם.

סטס מיסז'ניקוב: זה לא משנה אם יש פער של מיליון לטובתם או לרעתם.

סטס מיסז'ניקוב: יצחק בן-ישראל ספר את זה נכון כנראה אבל זה לא משנה.

סטס מיסז'ניקוב: אני מציע להתכנס סביב הצעתו של חבר הכנסת אורון לגבי 3 מיליון שקלים שזה באמת לא סכום גדול כדי לשמור על מסורת עם ישראל.

סטס מיסז'ניקוב: אני בטוח שגם אתה, למרות שאתה חדש בנושא הזה אבל אתה מספיק ותיק במשרד האוצר כדי ליזום זאת יחד אתנו.

יצחק בן ישראל: הוא לא רגיל למספרים כאלה קטנים.

סטס מיסז'ניקוב: נכון.

סטס מיסז'ניקוב: הוא לא חשב שהוא יצא בזול.

סטס מיסז'ניקוב: הוא בהלם.

ראובן קוגן: לא ידעתי שכל מה שלמדתי במשרד האוצר זה לזרום עם ועדת הכספים.

חיים אורון: אם לא הבנת, לזרום, זאת המילה המודרנית של תביא כסף.

סטס מיסז'ניקוב: ראובן, מה אתה אומר?

ראובן קוגן: מה אני יכול לומר?

ראובן קוגן: אמרתי לכם שה-3 מיליון האלה הם התוספת שהמינהל שומר למועצה לשימור אתרים.

ראובן קוגן: אני חושב שלהביא את הנושא הזה לדיון כאן, זה לא נכון וזאת מסיבה מאוד פשוטה.

ראובן קוגן: אותם 3 מיליון או כמעט 3 מיליון שקלים, ניתנו למועצה כבר בתחילת השנה.

ראובן קוגן: תסתכלו על המספרים.

ראובן קוגן: היה 5,8 בהצעת התקציב.

סטס מיסז'ניקוב: עזוב את המספרים.

ראובן קוגן: אבל זה המספר.

ראובן קוגן: זה הפער של 3 שכבר ניתן למועצה.

ראובן קוגן: לבוא אחרי כן ולומר שרוצים עוד 3 מיליון, לדעתי זה לא סביר.

יוסי פלדמן: אני מקווה שאתה יודע ואתה לא מטעה.

יוסי פלדמן: אנחנו קיבלנו בסך הכל מכל הדברים 8,777 מיליון שקלים.

יוסי פלדמן: את זה קיבלנו השנה.

ראובן קוגן: כמה קיבלתם בשנה שעברה בתחילת השנה?

יוסי פלדמן: 10,7 מיליון.

יוסי פלדמן: לא בתחילת השנה.

יוסי פלדמן: אני מדבר על בכלל.

יוסי פלדמן: לא נותנים בתחילת השנה בשביל סופה אלא אוכלים כל השנה.

יוסי פלדמן: מה שאנחנו קיבלנו היה הסכום של 10,777.

יוסי פלדמן: זה בדיוק 2 מיליון.

ראובן קוגן: אז קיבלתם את התוספת בסוף שנה שעברה ואמרתם שנתחיל השנה עם מה שהיה בשנה שעברה בסופה.

סטס מיסז'ניקוב: את הדיון הזה אתם תעשו במשרד האוצר.

סטס מיסז'ניקוב: אנחנו מתכנסים סביב הצעתו של חבר הכנסת אורון ומבקשים תוספת של 3 מיליון שקלים.

סטס מיסז'ניקוב: כתמיד אנחנו נעקוב אחרי ההחלטה שלנו.

מיכה ינון: התוספת לא תהיה מתקציב מינהל התרבות.

ראובן קוגן: היא בהחלט תהיה משם.

סטס מיסז'ניקוב: זה הסיכום של ועדת הכספים.

ראובן ריבלין: שלא יבוא על חשבון מפעל תרבותי אחר.

יוסי פלדמן: כבוד היושב-ראש, ברצוני להודות על תשומת הלב ועל התמיכה מקצה לקצה.

יוסי פלדמן: תודה רבה.

סטס מיסז'ניקוב: תודה.